次韻王堯明四旱詩 酺祭
作者：李綱
朝代：宋

paragraphs: 閔旱意不樂，駕言遊近坰。
田父紛在野，祭酺方乞靈。
借問何以然，東臯産蝗螟。
主張有神物，薄禮羞微馨。
神歆庶災熄，敢愛酒滿瓴。
導我試往觀，戢戢初插翎。
剪穗齊若刀，抱稈牢如釘。
異哉天壤間，孕此妖孽形。
羣族既蕃衍，氣類屯臊腥。
仲尼所不堪，紀異垂麟經。
畀火見周雅，捕瘞聞唐庭。
人力自足勝，何須詰冥冥。
聰明實依人，正直神所聽。
區區觴豆間，厥德安足銘。
誰能起雲師，霈雨驅疾霆。
一洗羽孽息，寥落如晨星。